自桂東入城餞使長移節東廣路過雲頭嶺作
作者：蕭立之
朝代：宋

paragraphs: 雲頭山中石頭路，三年石上行三度。
歲衣十疋飯兩盂，有底踉蹡走風雨。
來得郁然無白鬚，鳴弲跨馬東南趨。
夢回楚徼隔鴻雁，日落贛江思鯉魚。
苔香草舍雲生處，青壁無梯鳥飛去。
山根野店酒旗風，似我江南桃葉渡。
渡頭翠浪吹長鯨，蘭舟欲渡不得停。
蒼梧陳詞叫帝子，天高水闊心怦怦。
邅余車兮遺余褋，倒卷緇塵入衣褶。
山中春去不歸來，苦笋生孫蕨生葉。